D. Lipšic, minister spravodlivosti SR: (2003-10-21):
Legitímnym cieľom predloženej právnej úpravy je zabezpečenie realizácie verejného záujmu, spočívajúceho v zabránení nadobúdania majetku z nelegálnych príjmov. Tento verejný záujem možno vyjadriť ako snahu štátu zabrániť zneužívaniu ústavného práva subjektov slobodne nadobúdať majetok a nakladať s ním na úkor ostatných subjektov a štátu v rozpore s platnou právnou úpravou. Musím na tomto mieste zvýrazniť skutočnosť, že článok 20 ústavy chráni len majetok nadobudnutý z legálnych príjmov. Nechráni nelegálne nadobudnutý majetok. Problematika odnímania majetku nadobudnutého z nelegálnych príjmov nebola doposiaľ v našom právnom poriadku upravená. Svojou podstatou sa inštitútu dočasného odňatia dispozície s majetkom najviac približujú trestnoprávne inštitúty, trest prepadnutia majetku, trest prepadnutia veci, ochranné opatrenie zhabania veci, upravené v Trestnom zákone, avšak v danom prípade ide o tresty, ktoré sa ukladajú ako sankcia za spáchaný trestný čin, respektíve v prípade ochranného opatrenia z dôvodu, že trest nemožno uložiť pre niektorú so zákonom predpokladaných prekážok. Rozhodnutie súdu v občianskom súdnom konaní o nadobudnutí majetku z nelegálnych príjmov podľa predloženého návrhu zákona nie je rozhodnutím o vine osoby na spáchaní trestného činu, ani trestom za tento trestný čin. Aj z tohto dôvodu Európsky súd pre ľudské práva, Európska komisia pre ľudské práva považujú civilné právne úpravy o odnímaní majetku nadobudnutého z nelegálnych príjmov za zlučiteľné s požiadavkami Rímskeho dohovoru, pretože ich hodnotia ako dovolenú kontrolu používania majetku v súlade so všeobecným záujmom. Vážené pani poslankyne, vážení páni poslanci, súhlasím, že v tomto prípade ide o neštandardnú právnu úpravu. Ide o neštandardnú právnu úpravu, ktorá umožňuje v konečnom dôsledku uložiť de facto trestnoprávnu sankciu prepadnutia majetku alebo časti majetku po civilnom konaní. Ale sú tu nastavené také kontrolné mechanizmy - cez finančnú políciu, prokuratúru a následne súd, ktoré zabránia zneužitiu alebo šikanóznemu využívaniu tohto návrhu zákona. V médiách sa veľa popísalo o tom, že sa rozmnožia susedské žaloby, susedské spory. Podľa návrhu zákona anonymné podania nebudú ani preverované a budú existovať dva filtre, ktoré budú predpokladom, aby sa vec dostala na súdne konanie. Prvým filtrom bude finančná polícia, druhým filtrom bude prokuratúra. Nie tak dávno bola publikovaná Parížska deklarácia, kde sa veľmi významné osobnosti práva z celej Európy prihlásili k takejto právnej úprave, pretože štandardné mechanizmy trestného či daňového práva, žiaľ, nezabezpečujú adekvátny postih osôb, ktoré nevedia preukázať legálnosť príjmov, z ktorých nadobudli svoje majetky. Verím, že v druhom čítaní bude kvalitná rozprava o návrhu zákona, a verím, že bude vylepšený návrh zákona. O tomto návrhu zákona sme rokovali niekoľkokrát s ústavnými právnikmi. Bod po bode, paragraf po paragrafe, a prišli sme k zneniu, ktoré je podľa mňa veľmi kvalitné. Je veľmi kvalitné, ale chcem vytvoriť priestor, aby sme diskutovali o tom na odbornej úrovni tu, v parlamente a vo výboroch, aby sme prijali úpravu, ktorá bude na jednej strane ústavná a na druhej strane bude aj efektívna a bude efektívne postihovať osoby, ktoré nevedia preukázať legálny zdroj svojich príjmov. Ďakujem vám za pozornosť.